2018 йылдың 7 июнендә Наталия Орейро Авторадиола һәм «Мурзилки LIVE» программаһында була һәм Рәсәйҙә үткән футбол буйынса донъя чемпионаты көйәрмәндәре өсөн яҙылған «United by Love» тигән йыры менән таныштыра. Йырҙа инглиз, испан һәм рус телендәге һүҙҙәр һәм фразалар бар. Унда тыныслыҡ, мөхәббәт, футбол кеүек мөһим ваҡиға хаҡына берләшеү тураһында йырлана. «United by Love» йырын ижад итеүҙә билдәле продюсерҙар Этторе Гренчи һәм Диего Кордоба ҡатнаша. Йырҙа поп, урбан, кумбия һәм кандомбле жанрҙары шәйләнә, улар балалайка һәм аккордеон кеүек рус музыка ҡоралдары менән тулынландырылған була. Йырҙың релизы бөтә донъяла йома көн 18 майҙа була.